Optrede móét volg op debat | Netwerk24
Dr. Pieter Groenewald, VF+-leier, verdien lof daarvoor dat hy daarin geslaag het om Mbete, wat tot onlangs die debat botweg geweier het, anders te oortuig. Die skoksyfers oor plaasmoorde, meen Groenewald luidens Rapport, het die deurslag gegee. Mbete het gehoor die moordkoers op boere is meer as 100 per 100 000 van die bevolking teenoor die nasionale syfer van 33 per 100 000 en ’n wêreldwye gemiddelde van sewe. Nie net wittes is slagoffers nie. Volgens Vrystaat Landbou was daar in 2016 altesaam 14 swart mense onder die slagoffers in 21 plaasmoorde in die provinsie.
Die laaste tyd sterf mense feitlik daagliks in plaasmoorde. Die grusaamheid van aanvalle neem toe – ’n boormasjien en blaasvlam is in verskillende aanvalle gebruik om vroue te martel.
Die debat volg ook op die onlangse DA-voorstel vir openbare verhore oor plaasmoorde. Mbete het hieroor Annette Steyn, DA-woordvoerder oor landbou, gewys op die SA Menseregtekommissie se verhore oor plaasmoorde waarvan die verslag geliasseer is by portefeuljekomitees wat oor moontlike openbare verhore sal besluit.
Gister se debat het net sowat 90 minute geduur, maar party-deelname was van ’n redelike hoë vlak en relevante kwessies, voorstelle en behoeftes is belig. Die wreedheid van aanvalle, polisiëring en misdaad-intelligensie, behandeling van plaaswerkers, veiligheidsplanne, voedselsekerheid en kwesbaarheid van plase het aan die bod gekom.
Mosiuoa Lekota van Cope het misleiding oor grondhervorming en opruiende toesprake deur politieke leiers veroordeel. Steyn het versoek dat plaasmoorde as prioriteitsmisdaad verklaar word. Groenewald het weer uitgewys nie net wittes nie, maar ook swart mense is slagoffers. Voorspelbaar is ras-stereotipering – deur Agang en die EFF – nie uit die gesprek geweer nie.
Sonder verdere daadkragtige optrede is alles pure verniet. Die kans op leiding van die parlement of sy portefeuljekomitees is skraal.
Meer oor: Parlement | Debat | Plaasmoorde